Na osnovu člana čl. 4, 5, 8 i 12 Odluke o učešću lokalnog stanovništva u vršenju javnih poslova ("Službeni list Crne Gore - opštinski propisi", broj 31/19), **Sekretarijat za sport Glavnog grada, upućuje**

**JAVNI POZIV**

**za prethodno konsultovanje zainteresovane javnosti povodom pripreme**

**Strategije razvoja sporta Glavnog grada Podgorice, za period 2025-2029. godine**

Pozivamo građane, pravna lica, mjesne zajednice, organe uprave i službe Glavnog grada, sportske organizacije, nevladine organizacije, strukovna udruženja i druge zainteresovane subjekte da dostave inicijative, prijedloge, sugestije, stavove i komentare u početnoj fazi pripreme **Strategije.**

Članom 13 i 16 Zakona o sportu ("Sl. list CG", br. 44/18 i 123/21), propisano je, da Strategija razvoja sporta na lokalnom nivou mora biti u skladu sa nacionalno strategijom i donosi se u roku od šest mjeseci od dana donošenja nacionalne strategije.

Nacionalna strategija sporta moze se preuzeti sa sajta Ministarstva sporta i mladih i sajta Glavnog grada.

Strategija razvoja sporta na lokalnom nivou sadrži, naročito:

1) dugoročne potrebe lokalnog stanovništva u oblasti sporta;

2) razvojne prioritete u oblasti sporta u opštini;

3) obaveze i zadatke organa i organizacija koje učestvuju u realizaciji postavljenih sportsko-razvojnih ciljeva;

4) dinamiku realizacije strategije razvoja sporta na lokalnom nivou;

5) plan izgradnje, rekonstrukcije odnosno adaptacije sportskih objekata na teritoriji opštine i

 6) organizacione i administrativne mjere za ostvarivanje strategije razvoja sporta na lokalnom nivou.

Prethodno konsultovanje zainteresovane javnosti trajaće mjesec dana od dana objavljivanja ovog poziva.

Zainteresovani subjekti mogu dostaviti svoje inicijative, prijedloge, sugestije i stavove, u pisanoj formi putem pošte na adresu: Sekretarijat za sport, Ulica Marka Miljanova broj 4, putem e-mail adrese: sekretarijatzasport@podgorica.me.   ili u neposrednoj komunikaciji sa zaposlenima zaduženim za oblast sport u Sekretarijatu za sport svakog radnog dana od 12 do 14h. Kontakt telefon 020255144.

Sekretarijat za sport je dužan da prikupi podatke dobijene u postupku prethodnog konsultovanja i sačini izvještaj koji sadrži pregled učesnika prethodnog konsultovanja i pregled dobijenih inicijativa, predloga, sugestija i komentra, koji će biti objavljen na web sajtu Glavnog grada najkasnije u roku od 8 dana od dana završetka postupka.